“ธปท.” ให้แบงก์ยื่นรายชื่อ “เอสเอ็มอี” ขอซอฟต์โลน 27 เม.ย.นี้ เร่งโอนเงินสัปดาห์หน้า!
"ธนาคารแห่งประเทศไทย" (ธปท.)​ เปิดให้แบงก์ยื่นรายชื่อ "เอสเอ็มอี" ขอซอฟต์โลน ตั้งแต่วันที่ 27 เม.ย.นี้เป็นต้นไป พร้อมเร่งโอนเงินสัปดาห์หน้า!
"ธนาคารแห่งประเทศไทย" (ธปท.)​ เปิดให้แบงก์ยื่นรายชื่อ "เอสเอ็มอี" ขอซอฟต์โลน ตั้งแต่วันที่ 27 เม.ย.นี้เป็นต้นไป พร้อมเร่งโอนเงินสัปดาห์หน้า!
24 เม.ย. 2563

นายรณดล นุ่มนนท์ รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) เปิดเผยว่า ธปท. พร้อมให้สถาบันการเงินยื่นรายชื่อลูกหนี้ผู้ประกอบการธุรกิจขนาดกลางและขนาดย่อม (SMEs) และจำนวนเงินที่จะขอไปให้ความช่วยเหลือ ได้ตั้งแต่วันที่ 27 เม.ย.63 เป็นต้นไป
และเมื่อ ธปท. ตรวจสอบว่าเป็นไปตามหลักเกณฑ์แล้ว สถาบันการเงินจะแจ้งผลการอนุมัติให้ทราบภายใน 10 วัน โดยคาดว่าจะเร่งโอนเงินให้ลูกหนี้ได้ภายในปลายสัปดาห์หน้า
ขณะเดียวกัน ธปท.ได้เร่งกำชับให้สถาบันการเงินช่วยเหลือลูกหนี้ SMEs ที่เดือดร้อนโดยเร็วที่สุด และหวังว่ามาตรการนี้จะช่วยบรรเทาผลกระทบที่เกิดขึ้นกับผู้ประกอบการ SMEs ทำให้ SMEs มีเงินสดในมือเพื่อรองรับรายจ่ายจำเป็น โดยเฉพาะค่าจ้างพนักงาน
นอกจากนี้ ธปท. คาดหวังว่าในช่วง 6 เดือนนี้ สถาบันการเงินจะต้องหารือร่วมกับลูกหนี้อย่างใกล้ชิดเพื่อปรับโครงสร้างหนี้ ปรับแผนการผ่อนชำระหนี้ให้สอดคล้องกับรายได้ที่ลดลง และช่วยจัดโครงสร้างทางการเงินที่เหมาะสมกับธุรกิจของลูกหนี้
ทั้งนี้ ธปท.แนะนำผู้ประกอบการ SMEs ตรวจสอบคุณสมบัติว่าเข้าเกณฑ์ได้สินเชื่อผ่อนปรน (Soft loan) ที่ได้รับผลกระทบจากการแพร่ระบาดของเชื้อไวรัสโควิด-19 หรือไม่ ก่อนขอสินเชื่อ Soft Loan และสิทธิที่จะได้รับ ภายใต้ระยะเวลาขอสินเชื่อวันที่ 23 เม.ย.-22 ต.ค.63
โดย SMEs ที่สามารถยื่นขอสินเชื่อ Soft Loan กับธนาคารพาณิชย์หรือธนาคารของรัฐทุกแห่งที่ใช้บริการ จะต้องมีคุณสมบัติดังนี้
1.เป็นผู้ประกอบธุรกิจในประเทศไทย และไม่จดทะเบียนในตลาดหุ้น
2.ไม่เป็น NPL ณ วันที่ 31 ธ.ค.62
3.มีวงเงินสินเชื่อรวมไม่เกิน 500 ล้านบาท กับธนาคารพาณิชย์หรือธนาคารของรัฐแต่ละแห่งอยู่แล้ว
สำหรับสิทธิที่จะได้รับมีดังนี้
1.สินเชื่อ Soft Loan วงเวินไม่เกิน 20% ของยอดสินเชื่อคงค้าง ณ วันที่ 31 ธ.ค.62
2.อัตราดอกเบี้ยไม่เกิน 2% ต่อปี นาน 2 ปี คิดตามวงเงินสินเชื่อที่ใช้จริง
3.ฟรีดอกเบี้ย 6 เดือแรก จ่ายคืนเฉพาะเงินต้น
4.ฟรีค่าธรรมเนียมทุกประเภท